Sayyora Rashidova
Sayyora Sharofovna Rashidova (1943.2.8, Jizzax) – kimyogar olima. Oʻzbekiston Fanlar akademiyasi akademigi (2000). Oʻzbekistonda xizmat koʻrsatgan fan arbobi (1993), kimyo fanlari doktori (1983), professor (1984). Sharof Rashidovning qizi. Moskva universitetini tugatgan (1965). Oʻzbekiston Fanlar akademiyasi Kimyo institutida laboratoriya mudiri (1972—1979), polimerlar kimyosi boʻlimi rahbari (1979—1981). Oʻzbekiston Fanlar akademiyasi polimerlar kimyosi va fizikasi instituti direktori (1981-yildan). Asosiy ilmiy ishlari yuqori molekulyar birikmalar kimyosi – polimerlar zanjirida kechadigan kimyoviy reaksiyalarga oid. R. rahbarligida yoʻnaltirilgan kimyoviy modifikatsiyali biologik faol polimerlar, dorivor preparatlar, oʻsimliklarni himoya qilish vositalarini olish uchun yuqori molekulali moddalarni tanlashning nazariy asoslari, qishloq xoʻjaligi ekinlari (gʻoʻza, sholi, qand lavlagi va boshqalar) uruglarini ekishga tayyorlashda biologik faol polimerlarni qoʻllab kapsulalashning ekologik zararsiz texnologiyalari ishlab chiqildi. Ikkinchi chaqiriq Oʻzbekiston Respublikasi Oliy Majlisi deputati. Oliy Majlisning Inson huquqlari boʻyicha vakili (1995—2015). „Doʻstlik“ (1999), „El-yurt hurmati“ (2003) ordenlari bilan mukofotlangan.